CNN preporučuje turističke destinacije u Srbiji
Pogled sa jednog od mnogobrojnih vrhova planina u Srbiji, Trem na Suvoj planini, Foto: Glas Amerike
Prvi na listi destinacija je Beograd, koji opisuju kao “dinamičnu prestonicu koja leži na ušću Save u Dunav” i ima nepogrešivu energiju, posebno kada je u pitanju noćni život i kultura kafea. “Srpska Atina”, kako je Novi Sad nazvan u tekstu, CNN opisuje kao centar kulture i obrazovanja, a od atrakcija ističu Trg slobode, gradsku skupštinu i rimsku katoličku katedralu. Subotica je pohvaljena zbog svoje arhitekture koja, kako se navodi u tekstu, izgleda kao iz bajke. Za primere ove arhitekture CNN izdvaja gradsku skupštinu, a posetiocima se preporučuje da posete kulu sa koje se pruža pogled na grad i okolinu. Među najatraktivnijim turističkim lokacijama našao se i manastri Studenica, koji se nalazi na Uneskovoj listi, a CNN navodi da se radi o jednom od najveličanstvenijih manastira u Srbiji. Za ljubitelje prirode, izdvaja se nacionalni park Kopaonik i Tara - Kopaonik kao skijaški centar Srbije, a Taru zbog više od 200 kilometara pešačkih i biciklističkih staza koje se pružaju kroz netaknutu divljinu. Fruška gora izdvojena je kao jedan od vinskih centara Srbije, gde se nalazi više od 60 vinarija, kao i 17 manastira, od kojih je najstariji podignut u 15. veku. “Jedinstveni prirodni fenomen” Đavolja varoš takođe se našla na listi interesantnih destinacija, kao i “ekscentrično etno selo” Drvengrad.